TIL har den siste uka vært i forhandlinger med Branns midtstopper Simen Wangberg (22).

Torsdag var trønderen og den tidligere Rosenborg-spilleren i Tromsø og hadde et møte med TIL, og der var han åpenbart fornøyd med det TIL kunne legge frem.

Nå er nemlig 22-åringen klar som TIL-spiller, og blir dermed med når "Gutan" reiser til La Manga tirsdag.

Partene er enige om en kontrakt som går ut 2016-sesongen - altså tre år. Dette bekrefter TIL på sin hjemmeside.

Nilsen: - Var et ønsket valg

Signaturen er ennå ikke på plass, etter som Wangberg ikke har gått gjennom en medisinsk test. Denne vil bli tatt i La Manga i neste uke.

TIL er enige med Brann om betingelsene for en overgang. Det blir trolig ikke spesielt kostbart for TIL, siden Wangberg skal ha fått beskjed av trener Rikard Norling om at han ikke inngikk i fremtidsplanene hans i Brann - og at han kunne se seg om etter en ny arbeidsgiver.

- Jeg er glad for at vi får en ung, sulten og lovende spiller som Simen til klubben. Han var et ønsket valg for klubben. Med Simen vil konkurransesituasjonen styrkes inn mot laget, sier TIL-trener Steinar Nilsen til klubbens hjemmeside.

Simen Wangberg har en rekke alderbestemte landskamper opp til U21- og U23-nivå. På grunn av skader og sportslige prioriteringer har han imidlertid ikke spilt mer enn 19 eliteseriekamper for Brann de to siste sesongene.